Монгол Улсын Их Хурлын 2008 оны хаврын ээлжит чуулганы Төрийн байгуулалтын байнгын хорооны 5 дугаар сарын 23-ны өдөр /Баасан гараг/-ийн хуралдаан 14 цаг 55 минутад Төрийн ордны “В” танхимд эхлэв.

Байнгын хорооны дарга, УИХ-ын гишүүн Д.Дондог ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 21 гишүүнээс 11 гишүүн ирж, 52.3 хувийн ирцтэй байв.

            Чөлөөтэй: Д.Арвин, Д.Бат-Эрдэнэ, М.Зоригт
            Өвчтэй: Ч.Содномцэрэн
Тасалсан: Т.Бадамжунай, Ц.Батаа, С.Ламбаа,  А.Мурат, А.Цанжид, Б.Эрдэнэбат.

            Монгол Улсын Их Хурлын сонгуулийн тухай хуулийг дагаж мөрдөх журмын тухай хуулийн төсөл /УИХ-ын гишүүн Д.Туяагийн санаачилсан/ /эцсийн хэлэлцүүлэг/

Хэлэлцэж буй асуудалтай УИХ-ын Тамгын газрын зөвлөх Т.Оюунчимэг, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.

Хуулийн төслийг эцсийн хэлэлцүүлэгт бэлтгэсэн талаар ажлын хэсгийн ахлагч, УИХ-ын гишүүн С.Баярцогт танилцуулав.

Дээрх танилцуулгатай холбогдуулан УИХ-ын гишүүн Д.Одхүүгийн асуусан асуултад ажлын хэсгийн ахлагч, УИХ-ын гишүүн С.Баярцогт хариулж, тайлбар хийв.

УИХ-ын гишүүдээс санал гараагүй болно.

Д.Дондог: Монгол Улсын Их Хурлын сонгуулийн тухай хуулийг дагаж мөрдөх журмын тухай хуулийн төслийг УИХ-ын чуулганы нэгдсэн хуралдаанд эцсийн хэлэлцүүлэгт оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             11
Татгалзсан               0
Бүгд                            11
Гишүүдийн олонхийн саналаар дэмжигдлээ.

Байнгын хорооноос гарах танилцуулгыг УИХ-ын гишүүн С.Баярцогт УИХ-ын чуулганы нэгдсэн хуралдаанд танилцуулахаар тогтов.

Хуралдаан 15.00 цагт  өндөрлөв.

Тэмдэглэлтэй танилцсан:

ТӨРИЙН  БАЙГУУЛАЛТЫН
 БАЙНГЫН ХОРООНЫ ДАРГА                                                         Д.ДОНДОГ

            Тэмдэглэл хөтөлсөн:

            ХУРАЛДААНЫ НАРИЙН
                 БИЧГИЙН ДАРГА                                                                           В.ОЮУН

МОНГОЛ УЛСЫН ИХ ХУРЛЫН 2008 ОНЫ ХАВРЫН ЭЭЛЖИТ
ЧУУЛГАНЫ  ТӨРИЙН БАЙГУУЛАЛТЫН БАЙНГЫН ХОРООНЫ
5  ДУГААР САРЫН 23-НЫ ӨДӨР /БААСАН ГАРАГ/-ИЙН
ХУРАЛДААНЫ ДЭЛГЭРЭНГҮЙ ТЭМДЭГЛЭЛ

Д.Дондог:    Баярцогт  гишүүн танилцуулга хийх үү.

С.Баярцогт: Улсын Их Хурал 2008 оны 5 дугаар сарын 20-ны өдрийн нэгдсэн хуралдаанаараа УИХ-ын гишүүн Р.Гончигдорж, А.Цанжид нарын өргөн мэдүүлсэн Монгол Улсын Их Хурлын сонгуулийн тухай хуулийг дагаж мөрдөх журмын тухай хуулийн төсөл, мөн 23-ны өдрийн хуралдаанаараа УИХ-ын гишүүн Д.Туяагийн өргөн мэдүүлсэн Монгол Улсын Их Хурлын сонгуулийн тухай хуулийг дагаж мөрдөх журмын тухай хуулийн төслийн анхны хэлэлцүүлгийг тус тус хийж эдгээр хуулийн төслүүдийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн байгаа.

Төрийн байгуулалтын байнгын хороо эцсийн хэлэлцүүлэгт бэлтгэхдээ нэгдсэн хуралдаанаар анхны хэлэлцүүлэг олонхийн дэмжлэг авсан бөгөөд УИХ-ын гишүүн Д.Туяагийн өргөн мэдүүлсэн төслийн 1 дүгээр зүйлийг өөрчлөн найруулж, 2 дугаар зүйлийг хасах саналыг тусгасан байгаа.

Мөн Монгол  Улсын Их Хурлын сонгуулийн тухай хуульд өөрчлөлт оруулах тухай хуулиар Монгол Улсын Их Хурлын сонгуулийн тухай хуулийн 27.4.3 дахь заалтыг өөрчлөн найруулсантай холбогдуулан УИХ-ын гишүүн Р.Гончигдорж, А.Цанжид нарын өргөн мэдүүлсэн төслийн 2 дугаар зүйлийг хасах саналыг 8 оны 5 дугаар сарын 21-ний өдрийн Байнгын хорооны хуралдаанаар УИХ-ын гишүүн Ламбаа гаргасныг дэмжсэн тул тус төслөөс 2 дугаар зүйлийг хассан.

Ингээд ажлын хэсэг нэгдсэн хуралдаанаас өгсөн чиглэлийн дагуу 2 төслийг нэгтгэсэн эцсийн хувилбараа бэлтгэлээ. Үүнд:

1. Төслийн 1 дүгээр зүйлийг Монгол Улсын Их Хурлын сонгуулийн тухай хуулийн 23.3, 44.3 дахь хэсгийн нэгдсэн баркодтой байна гэснийг 40 дүгээр зүйл, 41 дүгээр зүйлийн 41.2, 41.4 дэх хэсгийг 2012 оны 1 дүгээр сарын 1-ний өдрөөс эхлэн тус тус дагаж мөрдөнө гэж өөрчлөн найруулсан.

2. Хуулийг батлагдсан өдрөөс нь дагаж мөрдөхөөр тусгасан болно.

Д.Дондог: Баярцогт гишүүний саяны хийсэн танилцуулгаас буюу ажлын хэсгийн танилцуулгаас асуулттай хүн байна уу.

Туяа гишүүний санаачилсан хууль, Гончигдорж гишүүн, Цанжид гишүүн нарын санаачилсан хуулийг нэгтгээд үдээс өмнө анхны хэлэлцүүлэг хийгээд сая чуулганд оруулж анхны хэлэлцүүлэг хийчихээд одоо эцсийн хэлэлцүүлэг хийж байгаа юм.

Одхүү гишүүн.

Д.Одхүү: Энд Туяа гишүүнтэй ярьж байх хооронд Сонгуулийн ерөнхий хорооны зөвлөлд Нарантуяа хэн эд нар байсан шүү дээ. Нэг юм аягүй буруу яагаад байх шиг байна лээ шүү. Тэр нэг данстай байна гээд болж байгаа шүү дээ Туяа гишүүний санал. Хандивын данс, намын данс гээд. Тэгээд тусдаа нэр дэвшигч болгон өөр өөрсдийнхөө санхүүг хуучин хууль шиг ингэж явж болоод тэгээд дараа нь тайлангаа нэг дансаар оруулаад явуулъя гэсэн чинь өөдөөс үгүй тэр дансаар ерөөсөө 76 нэр дэвшигчийн намынх нь 76 хүн нь бүгдээрээ бараг өдөр болгоны бүх юмыг гаргаж байхгүй бол болохгүй. Дансаар ороогүй тохиолдолд тэрийг сонгуульд ашигласан гэж тооцохгүй гэдэг маягтай тулгалт хийсэн шүү. Тэрийг нэг мөр зөв тайлбар, хуулиа гаргахаас гадна тэр Сонгуулийн  ерөнхий хорооны шийдвэр гарч байгааг эрхмүүдэд  хэлж өгөхгүй бол өдөр болгоны бензиний 200 мянган төгрөгийг намын дансаар явна гэж хэлж байна лээ шүү.

Д.Дондог: Үдээс өмнө хуралдаанд оруулаад.

С.Баярцогт: Үдээс өмнө хуралдаан дээр Одхүү гишүүн байгаагүй юм шиг байна тайлбар өгье.

Д.Одхүү: Би Эдийн засгийн байнгын хороон дээр байсан.

С.Баярцогт: Яагаад вэ гэхээр Туяа гишүүн 40.1-ийг хүчингүй болгоё гэдэг санал оруулж ирсэн байхгүй юү. Ажлын хэсэг ажиллаад 40 дүгээр зүйлийг бүхлээр нь хүчингүй болгоё гээд оруулчихсан тэгээд энэ асуудал байхгүй.

Д.Дондог: Хасаад чуулган дээр тэр нь санал хураагдаад явсан.

Д.Одхүү: Чуулганаар орчихсон юмуу.

Д.Дондог: Чуулганаар орсон, анхны хэлэлцүүлэг нь үдээс өмнө орчихсон юм.

Одоо бол ерөөсөө хойшлуулж байгаа хоёр заалт л үндсэндээ үлдэж байгаа гэсэн үг. Ерөөсөө л дагаж мөрдөх журмын хуулиар баркодыг хойшлуулна, банкны дансны гүйлгээ, дансыг хойшлуулна өөр юм байхгүй. Энэ хоёр л зарчмын хувьд ийм юм байгаа. Ингээд өөр асуулттай гишүүн алга байна. Санал алга байна.

Ингээд бусад гишүүд мэдэж байгаа. Түрүүн хуралдаан үргэлжилж байсан. Санал хураагаад дэмжиж байгаа бол эцсийн хэлэлцүүлэг хийе. 11-11. Эцсийн хэлэлцүүлэг танилцуулга гэж гардаг юм байна тэрийг нь Баярцогт гишүүн хийчихнэ. Өөр давхар хийгдэх юм байхгүй. Ганцхан удаа л хийгдэнэ гэсэн үг.

Тэгээд хугацаа нь ердийн журмаараа батлагдсан өдрөөсөө. Батлагдсан өдрөөсөө дагаж мөрдөнө. Ингээд дэмжлээ баярлалаа.

Соронзон хальснаас хянаж буулгасан:
Хуралдааны нарийн бичгийн дарга                                                       В.ОЮУН